L'Eliana promou el valencià en un complet programa d'activitats amb més de 4.000 participants en 2024
16 de Gener de 2025

• Entre les iniciatives destaquen concerts per a majors i menuts, el repartiment de llibres infantils o els cursos de formació per al personal municipal.

L'Ajuntament de l'Eliana ha reforçat el seu compromís amb la difusió del valencià i la cultura valenciana en 2024 mitjançant diverses iniciatives. L'Oficina de Promoció del Valencià, que entre altres funcions s'encarrega de la correcció de textos institucionals, aposta també per la formació del personal municipal amb cursos de diversos nivells.

Entre les activitats més destacades dirigides a la infància es troba el concert de "La Glüps Band", que va combinar música i diversió per a 400 assistents, i els tallers didàctics impartits durant la Fireta del 9 d’Octubre o el repartiment de 1.500 llibres en valencià durant la Cavalcada de Reis.

En l'àmbit del comerç local, l'Ajuntament va llançar diverses iniciatives per a normalitzar l'ús de la llengua pròpia, com els III Premis a l'Ús del Valencià, en el qual sis comerços van competir per integrar el valencià en la seua retolació, materials publicitaris i atenció al client.

En l'àmbit cultural, el concert de la cantant Noelia Llorens “Titana” i la Fireta del 9 d’Octubre van oferir una programació diversa, amb teatre, música en directe i tallers participatius que van atraure més de 600 assistents.

A més, s'han impulsat campanyes a través del nou compte d'Instagram @lelianaenvalencia, buscant acostar la llengua a la ciutadania més jove, amb iniciatives com “Cada dia una paraula” o “Quina és l'opció correcta?”.

En total, les activitats de 2024 organitzades per la regidoria de Promoció Lingüística han implicat a més de 4.000 persones, consolidant el valencià com a llengua vehicular i cultural en el municipi. “El nostre objectiu és ser una àrea transversal i poder oferir a la ciutadania un servei de qualitat en la seua llengua pròpia”, ha manifestat la regidora, Isabel Montaner.